**МОТИВИ**

С Решение № 98 от 30 май 2013 г. Общински съвет - Габрово “задължава Кмета на Община Габрово в предвидения в споразумението срок да предприеме необходимите действия по изпълнение на поетите задължения за създава и изграждане на Център за модерно изкуство”. С решение № 24 от 18 февруари 2021 г. Общински съвет - Габрово даде съгласие за безвъзмездно придобиване на собственост за изграждане на Център за съвременно изкуство “Кристо и Жан-Клод” върху недвижим имот - държавна собственост, подробно описан в АДС 994/29.03.2005 (бивш Техникум по текстил).

С оглед на проведени срещи с Министерство на културата и постъпило искане на допълнителна информация от МРРБ по преписка с вх. № 90-04-153/2021 г. в същото относно използването на цитирания имот, е необходимо Общински съвет - Габрово да вземе решение относно институционалното конституиране  на Центъра за съвременно изкуство “Кристо и Жан-Клод”.

Вземайки предвид международния профил на бъдещия Център и високото професионално ниво на работа, с което ни задължава изкуството на Кристо и Жан-Клод и отчитайки предизвикателствата пред осигуряване на квалифицирани експерти за развитието на тази инициатива от една страна, както и факта, че в града ни съществува музейна институция с богат международен опит и отличен екиип, а именно - Музея “Дом на хумора и сатирата”, предлагам бъдещият Център да се създаде като филиал на Музея. Аргумент за подобно решение е и ефективното използване и развитие на човешки и технически ресурси и услуги, които ще се споделят - фондохранилища, счетоводна дейност, техническо обезпечаване, работа с публики. Това ще позволи органично развитие и израстване на Центъра, като новите кадри се подготвят във вече съществуващ екип, а всички необходими административни процеси се движат от институция с опит и капацитет.

За това решение следва да се вземе предвид и факта, че предвидената за Центъра за съвременно изкуство “Кристо и Жан-Клод” сграда се намира в непосредствена близост до Музея “Дом на хумора и сатирата” и функционирането в рамките на една институция ще гарантира съгласуваност на дейностите по туристическо предлагане и работа с публики, както и интегриран подход към развитието на тази част от крайречната алея и превръщането ѝ в културно ядро от местен и туристически интерес.

Усилията ни за институционализиране на проекта за Център за съвременно изкуство “Кристо и Жан-Клод” са продиктувани от необходимостта от административна и експертна работа за неговото развитие и обезпечаване на финансов ресурс, какъвто би могъл да бъде предвиден с приемането на Закона за държавния бюджет на Република България за 2022 г.

С оглед на органичното и навременно развитие на инициативата за създаване на Център за съвременно изкуство “Кристо и Жан-Клод” предлагам на Общински съвет Габрово да вземе следното решение